khistorydata/jeongjo-sjw-relations huggingface dataset:
정조 7년
癸卯十月十八日辰時。上御宣政殿。專經武臣殿講入侍時。行都承旨鄭昌順。行左承旨徐有防。右承旨李得臣。左副承旨李在學。右副承旨李邦榮。同副承旨趙鼎鎭。假注書李翼晉朴能源。記注官金健修金鳳顯。閣臣尹行任。以次侍立。考官領議政鄭存謙。行副司直李敬懋。訓鍊院都正李昌運。參考官兵曹參知趙興鎭。宣傳官李文爀。弘文館副校理林濟遠。兵曹佐郞李尙度率講員入。行四拜禮訖。存謙進前曰。日氣漸寒。伏未審聖體。若何。上曰。一樣矣。上曰。江華狀啓見之乎。存謙曰。見之矣。上曰。穀簿不成說矣。存謙曰。守臣之體。無怪其然矣。上命諸講員。次次進講。閔百履等。以次進前。講訖退出。上曰。下直守令入侍。出榻敎賤臣承命出。與海南縣監鄭彦弼。寶城郡守柳仁淑偕入進伏。上命奏職姓名。彦弼等對訖。上曰。今年災邑。須別般接濟。爾等勿爲歷辭。卽爲下去。可也。命先退。仍命鼎鎭。書榻敎曰。在闕有司堂上入侍。又下敎曰。金載人待令乎。入侍。可也。賤臣承命出。與金載人偕入進伏。上曰。爾之前任督運。在於何年何月。載人曰。臣於丙申十月初下去。丁酉二月晦回還。而因關東道臣所啓。以船隻臭載事。被罪矣。上曰。裝載何以爲之。以至於此乎。載人曰。其時裝載。不用嶺南地土船。故致敗矣。上曰。今欲移轉嶺穀。以救東民之飢。地土船果有利於涉遠乎。載人曰。兵防船之致敗頻頻。而土船罕敗矣。上曰。兵防地土漕船。毋論孰優孰劣。土船一隻。可載幾石乎。載人曰。大則容百二十石。小則容八十石矣。上曰。地土船之罕敗。以小而然乎。載人曰。然矣。兵船體大。故每候小風而行。必由大洋。致敗之患。比比有之。地土船則體小故罕敗矣。且船粟極是難事。越海近千里間。無藏船處。臣意則南船到平海後。東人以其土船迎接。似好矣。上曰。使東民運南穀便否如何。有司堂上前嶺伯其陳之。時俊曰。東洪船狹小。似難運穀矣。載人曰。嶺民每於船運致敗之時。輒曰均是赤子。胡使我至於此極也。蓋南民曾有北路船粟之擧。而渠輩父兄。多被渰沒。故每當裝載之際。哭聲震野。今番轉輸之役。似不宜專用南民之力矣。若使東民給糧。使於中道載去。則似爲便好耳。上曰。嶺民瘡痍之餘。其勢亦難。北洪船可運否。載人曰。北洪船浦項所在者爲九隻。而營門不量事勢而捧稅。故浦民呼冤者多矣。時俊曰。北船皆沙隔矣。在簡曰。漕船亦多有弊矣。存謙曰。兵防船則有弊。不可用矣。載人曰。東商多爲貿穀。往來於嶺南左沿。東南合力。似無妨矣。上曰。癸未本道輸穀時。亦有督運耶。載人曰。李敬玉爲北道都事時。南穀入於北矣。昌順曰。北穀十餘萬石出南。故北人以爲南穀活我云。名曰督運。則毋論彼此。合力好矣。上曰。東南合力之論亦有理。禮判之意。何如。有隣曰。事情難以遙度。旣付督運都事。勿論東南船。使之總察。則可以濟事矣。存謙曰。旣曰督運。則雖在南道。號令可及於東道矣。時俊曰。合力之論誠好矣。上曰。督運使下去時。審量東郡形勢。定其早晩。以三四萬石爲期。裝發後往濟民倉。更爲督運。其前則姑先以一萬石救急。何如。載人曰。嶺南左沿。旣是尤甚。則督運使久留之際。廚傳之弊。想亦多矣。左道山倉穀。辦出不難。而兵防船旣難運來。則雖左沿小船。以八九十隻。先送一萬石。仍爲上來。二月初以各邑船。先爲待令。然後更爲督運再擧。以紓其間廚傳之弊似宜矣。上曰。然則濟民倉。何以爲之。載人曰。濟民倉。待歲後嶺東再運時爲之似宜矣。上曰。此論。何如。浩修曰。御史不可再次往來。旣以都事下去。則還留營下。恐無妨矣。此如北評事在營時。則勿爲輪供。以月俸支過好矣。上曰。此亦成節目。可也。都承旨督運時。亦有節目耶。存謙曰。肅廟朝監賑節目中。北道亦有移西穀之例矣。上曰。今年若加請。則勢將移西穀矣。上曰。監賑使何當下去耶。在學曰。念七八日間。當爲下去矣。存謙曰。取見前北伯報備局辭緣。則爲營賑資。送船貿穀於他道穡事之稍勝處。而各邑或防其貿穀云。通易相資。最爲救荒之要。其在共濟之義。何可禁遏其貿遷。至於米商之船。如値災年。停免其各處收稅。以廣其通商之路。曾有已行之例。勿爲收稅事。一體分付於諸道。何如。上曰。依爲之。出擧條上命在學。書榻敎曰。政官牌招開政。又命書榻敎曰。當該院吏。令攸司科治。又命書榻敎曰。再明日次對。進定於明日。上曰。金載人。使之明日來待。上命退。諸臣以次退出。
정조 7년
癸卯十月十八日未時。上御誠正閣。召對入侍時。參贊官李邦榮。侍讀官林濟遠。檢討官李太享。待敎尹行任。假注書李翼晉。記注官車亨衢金健修。以次進伏訖。上命以次開讀。濟遠讀國朝寶鑑。自三十四篇二十二板。止三十五篇第七板。太亨讀。自第八板。止第九板。行任讀。自第九板。止十一板。邦榮讀。自十二板。止十三板。賤臣讀。自十四板。止十五板。亨衢讀自十六板。止十七板。健修讀。自十八板。止十九板。上曰。自侍讀官。各奏文義。可也。濟遠曰。仁廟四年。以大學士習之壞裂。命大司成金德諴。招諸生。罰以大巵。巵酒之罰。亦可以矯正士習。以今觀之。可謂盛時事也。日昨殿講時館學掌色事。極爲駭然。其所矯革之方。惟有擇師儒之長。委任責成而已。三代敎胄之規。尙矣毋論。雖以國朝古事言之。中廟朝名臣尹倬。以司藝直講司成。陞大司成。至知館事。三十年不離成均。今此進講中。文肅公鄭曄。以曾經禮判之人。以兼大司成。書卒。正二品之兼帶泮長。亦可見久任之意。不特此也。如直講司藝等官。亦或以三司兼帶。本職雖改。而兼任自如。列朝重成均之任。其着實如此。近來則不然。陞學不過訓士之細節。而一年十二抄。幾經十二泮長之手。尤何望士風之矯正乎。自今。以後。另擇師儒之長。久任責效。以爲稍變士習之地宜矣。上曰。好矣。太亨曰。仁祖朝三年。領經筵申欽之奏。有以器使爲言。此言儘好。無論人才之長短。必須器使而久任。然後方可以責效。而近來用人之法。率皆朝除暮遷。旣失器使之義。又非責成之道也。雖有才具之人。凡於職事。未免生疎。在下者旣無以委任責成。故自上不得不必親細務。殊非保嗇精神之道。臣竊悶焉。伏願自今用人之道。必以器使而久任。俾責其成效焉。上曰。好矣。行任曰。治平要覽。卽祖宗朝所嘗監法。而今日之所可監法者。卽祖宗朝傳授之心法也。祖宗傳援之心法。俱載於寶鑑一書。今日之國朝寶鑑。卽祖宗朝治平要覽也。伏願繼自今。一政一事。必皆監法於寶鑑。一如祖宗朝治平要覽之爲。以作監成憲之地宜矣。上曰。亦好矣。邦榮曰。在昔仁廟乙丑。以西北人收用之意。縷縷下敎。不遐遺之德意。溢於辭表。西北之人。孰不感歎而興起乎。臣於昨年。待罪下邑。伏見傳敎下者。聖上特命銓曹。奬拔人才之可用者。或除閫任。或除守令。以示矜式之意。臣固莊誦欽仰之不暇。第伏念日月無私照。雨露不擇地。雖遐鄕之人。若有茂才異等之可用者。擢而用之。允合於古聖王立賢無方之意。伏願益加留意焉。上曰。亦好矣。命坐直承旨入侍。亨衢承命出傳。右承旨李得臣進伏。上命書洪忠監司狀啓還給傳敎。見日記上命退。諸臣以次退出。
정조 7년
行都承旨鄭昌順坐。行左承旨徐有防坐。右承旨李得臣坐。左副承旨李在學坐直。右副承旨李邦榮坐。同副承旨趙鼎鎭坐直。注書李祖承病一員未差。假注書李翼晉仕直朴能源仕。事變假注書崔雲翰仕。
정조 7년
趙鼎鎭啓曰。卽伏見慶尙左水使權必稱。釜山僉使柳光璧到任狀啓。則九月二十一日封發之啓。今始來到。日字之如是稽滯。萬萬可駭。該水使。不可無飭。推考警責。何如。傳曰。允。
정조 7년
趙鼎鎭啓曰。卽者敦寧府錄事來言。領敦寧府事金熤。以爲惶蹙之極。不敢偃處城闉。逬出江上云。係是大臣去就。敢啓。傳曰。知道。
정조 7년
傳于李在學曰。坐直承旨與備局有司堂上入侍。
정조 7년
吏曹口傳政事。以金載人爲慶尙都事。
정조 7년
以司諫李濟萬。正言李錫夏。掌令李延伋姜演。持平林道浩牌不進罷職傳旨。傳于趙鼎鎭曰。只推。
정조 7년
以專經武臣殿講時居不人李奭培等禁推傳旨。傳于趙鼎鎭曰。今番分揀。
정조 7년
以原春監司狀啓。傳于趙鼎鎭曰。向來前伯狀啓中災結一款。廟堂之不準所請。非謂其濫數加報。蓋以各項條件。多有矇矓處。竝置勿施之科矣。然於草記批旨。諸條則特竝許施。此條則姑且置之者。意有在矣。大抵本道田政紊亂。元無量案。間雖有已量處。殆近百年。近亦不下數十年。況峽農宜土。不過是耳麥皮䅯等數種雜穀。而兼以泰嶺。峙於其間。雖在常年。山水衝嚙。滄桑易變。矧當今年災傷。萬有一循例收賦。使虛實相混。是豈朝家恤民之意。以是之故。辭陛之日。先以此事。有申申面諭者。到任後果以筵敎。宣布列邑。俾各務盡精察之方乎。按簿而出統不可。比摠而徵稅又不可。今年則必須一一躬審。雖把束之微。無或有白徵之冤事。更令廟堂。措辭申飭。勘簿雖或差晩。不宜以此爲拘。此意亦令關飭邑宰事。一體行會。
정조 7년
趙鼎鎭。以成均館官員。以行大司成意啓曰。依聖敎。今日殿講不參館學掌議色掌館主人等。又爲捉入。更加各別嚴杖究問。則西齋掌議金載璉。館主人洪萬祚所告。以爲昨日出往金載璉家。則謂以方往江華。今日當宿高陽內谷云。而發行。其時日已暮矣。渠問今已日暮。何能得達高陽云爾。則答以爲當擧火作行云。故渠則還來。而及到南大門內懸房。則人定已迫。止宿懸房。今朝歸家矣。今日動駕還宮後。以金載璉催促事。蒼黃出去。則其家以爲當爲促還云而裁書急伻。渠之所見。只此而已云。色掌朴南壽。館主人李景煥所告。以爲朴南壽。今月初五日謁聖後。翌日卽發金川掃墳之行。尙不還來。若果在家。則再次嚴杖之下。豈敢忍死不告乎。實無可達之事云。色掌李羲淵。館主人宋璧鎭所告。以爲李羲淵若在家。則只當從所見直告而已。受此嚴杖。忍死不告。豈有是理乎。今月初六日。以今春榜進士。爲掃墳下往結城地。此外實無可達之辭云。中學色掌尹衍相。館主人梁宗海所告。以爲尹衍相。以其父病。下往洪州之說。聞於該學庫直。而渠則久不往尹家。故尹衍相在外與否。實未知得云。東學掌議金履喆。館主人安宗植所告。以爲雖是主客之間。以病故久不往見矣。因該學庫直之言。始聞金履喆作再娶之行。故果以此納供。而若其眞假。實無知得之路。雖死杖下。無他可達云。色掌尹行成。館主人安好石所告。以爲尹行成。本來半京半鄕矣。今月十四日。以其子之痘患。下去仁川地。雖死杖下。無他仰達云。大凡學儒生擧案。例使庫直受來。故中東兩學庫直。又爲捉來。嚴加杖問。則中學庫直申命福所告。以爲今月十一日殿講命下之後。爲受擧案及冊名。進往尹衍相家。則其兄尹履相。以爲其弟方在洪州地。當及期上來云。而書給冊名。故十五日朝。又爲進去。則尹履相。以爲纔見其弟書。今夕當爲入來云矣。畢竟不參。實未知其故云。東學庫直文德重所告。以爲金履喆。前日次殿講不通後。以爲後殿講。則必欲進參云。而預爲書給冊名。且以爲吾雖有故下鄕。必當趁期上來。殿講命下之後。以此冊名進呈爲好云。故今月十一日。果往其家。則謂以再娶事。下往忠州地矣。今日午後。爲其催促。又往其家。則果然逢見。而殿講已畢。不得入來。尹行成家。亦於今月十一日進往。則尹行成。以爲鄕家兒痘。見方劇重。雖被停擧。下去之外。無他道云云。而果於十四日發去。竟至懸頉云矣。蓋金載璉事。節節駭異。高陽內谷。距京城爲五十里地。則昨日日暮時發行者。抑何故也。設如其言。昨果發行。今日必當自高陽。前進江華。其間作行。又不知幾許里矣。今日巳時殿座後。始爲送人追還。能及於日未昏之前者。尤萬萬無是理。以此推之。其果眞箇在外乎。至於金履喆。今日午後。學庫直旣見其在家。則可知其初不下鄕。而臣猥忝師儒之長。此等不難卞之事。未能明覈。辜負隆恩。罪合萬戮。伏地震懍。惟竢嚴誅之意。惶恐敢啓。傳曰。知道。
정조 7년
趙鼎鎭。以成均館官員。以行大司成意啓曰。依聖敎。自今日夕食堂爲始。中學掌議南公轍。塡入於西寄齋。色掌李義文。塡入於東寄齋。其餘掌色。今方嚴加催促。次次塡入之意。敢啓。傳曰。知道。
정조 7년
趙鼎鎭。以成均館官員。以行大司成意啓曰。西齋掌議金載璉。今始入來。依聖敎。塡入於西上齋之意。敢啓。傳曰。知道。
정조 7년
趙鼎鎭。以成均館官員。以行大司成意啓曰。東學掌議金履喆。今始入來。依聖敎。塡入西寄齋之意。敢啓。傳曰。知道。
정조 7년
李在學。以備邊司言啓曰。諸道御史齎去事目。依聖敎。撰進之意。敢啓。傳曰。知道。
정조 7년
趙鼎鎭。以禁衛營言啓曰。本營分授崇禮門南邊都城撤毁改築處。今已畢築。把守軍兵等。依例撤罷之意。敢啓。傳曰。知道。
정조 7년
趙鼎鎭。以御營廳言啓曰。依下敎。本廳捉熊砲手等處。依捉虎例。施賞之意。敢啓。傳曰。知道。
정조 7년
趙鼎鎭。以刑曹言啓曰。日前原春道災邑定配罪人。移配稍實邑時。高城郡徒三年定配罪人奴孝得。逃躱未捉。故待其捕得。移配他邑。當該配所官。亦待限滿論勘事。草記。蒙允矣。罪人奴孝得。今纔捉得。依法典決杖一百。移配於本道內罪人所無處稍實邑原州牧。而罪人今旣捉得。配所官論罪一款。置之。何如。傳曰。允。
정조 7년
趙鼎鎭。以義禁府言啓曰。時囚罪人崔雲羽。杖一百收贖。告身盡行追奪。徒三年定配照律公事判付內。功減一等。啓下矣。崔雲羽。功減一等。杖九十收贖。告身盡行追奪。洪忠道西原縣栗峯驛。徒二年半定配。而以議啓內辭意具罪目。依例發遣府書吏。押送配所。何如。傳曰。允。
정조 7년
禁府啓目。肅川前牧使崔雲羽。矣先來軍官落後之狀。旣不致察事。淑問之時。游辭對供。已涉痛駭兺不喩。拿命之下。稽留多日。不卽離發者。尤極放恣。以此照律罪。杖一百收贖。告身盡行追奪。徒三年定配私罪。奉敎依允爲旀。功減一等爲良如敎。
정조 7년
癸卯十月十九日午時。上御誠正閣。禮房承旨入侍時。行左承旨徐有防。假注書朴能源。記注官金鳳顯。記事官尹行任。以次進伏訖。上曰。湖西句管堂上入侍。賤臣承命出。與湖西句管堂上鄭志儉偕入進伏。上曰。今年諸道之災。可謂近古未有。旱澇失時。雨雹繼之。諸路均被。萬姓魚喁。移粟抄飢。豈是大惠。予雖日接備堂諸臣。商論救荒之策。而別無實惠之可以下究者。惡在其爲民父母之道耶。仍命退。諸臣以次退出。
정조 7년
癸卯十月十九日酉時。上御誠正閣。坐直承旨入侍時。承旨趙鼎鎭。假注書李翼晉。記注官金鳳顯。記事官尹行任。以次進伏訖。上曰。來待有司堂上入侍。賤臣承命出傳。備局有司堂上趙時俊進伏。上曰。北關事。何以爲之則好耶。時俊曰。北關前後謄錄中。停退條甚不夥矣。上曰。何爲其然耶。時俊曰。北道則異於三南。國家所賦於民。本自不多故耳。上曰。北伯明將辭朝云。不可無別般蠲恤之政。以慰北民之望。而實無好策。奈何。時俊曰。三手軍布之在於南關者。先朝有蠲減之例。而大抵北關應供。譬如三南儲庤之制。皆留之本道。故鏡城以北。則初無邸吏云矣。上曰。內寺奴婢比總云者。卽身貢錢米之外乎。時俊曰。然矣。貢米都數。合爲四千八百石。而皆留本道。折半則戶曹給代。折半則兵曹給代云矣。上曰。軍士房承旨入侍。鳳顯承命出傳。左副承旨李在學進伏。上曰。北關蠲惠之政。監賑使主之。南關事。道臣主之。而監賑使。出自近密。宣布德意。則尤當有別般蠲恤之典。而何以爲之則好耶。鹿茸卜定。亦似爲大弊矣。時俊曰。近則卜定之數不多。似無大弊矣。上曰。內局尙有別卜定之弊矣。時俊曰。三手軍布及婢貢給代條。或可蠲免。而至於立撥軍名色。實爲可矜。聞關北民。以本布之稀罕。冬不得襪。積雪之中。跣足踰嶺。其苦可想。免撥者徵布云。此一條若使蠲免。亦可謂大惠矣。在學曰。咸興本宮所納魚物。實爲大弊。海夫一人之役。殆近二十匹之多云矣。上曰。此屬內寺。亦當入於蠲免中矣。上曰。完伯祗受綸音云耶。時俊曰。聞已祗受。卽爲刊布。而湖南一路。莫不仰頌德意云矣。上命書傳敎曰。營賑補賑之需。朝家方此悉心講究。而此外生穀之方。惟在貿遷一路。聞以湖嶺俱歉之故。各該方伯。不欲使道內穀物。流出他境。諸凡陸輸船運之事。極力防塞云云。此固無怪。殊欠共濟。北關貿穀船勿禁事。昨因大臣筵奏。已令分付。而關東難販之弊。必當亦然。以此意自廟堂行會湖嶺伯處。毋或如前防塞。仍以此意。亦爲行會東伯處。朝家區劃賑資外。必須多方拮据着意鳩穀。此乃得寸亦寸之意。擧行形止。仍令狀聞。上曰。有司堂上先退。上曰。堂上奉命。必兼察理使之名。此則載之續大典。諭書當以此書塡矣。在學曰。臣旣受監賑之命。本道穀物。旣甚零星。朝家所劃。亦恐有不敷之慮。來頭接濟之策。實爲可悶矣。上曰。近日注書筵說大疎略申飭。可也。上命退。諸臣以次退出。
정조 7년
行都承旨鄭昌順坐。行左承旨徐有防坐。右承旨李得臣坐。左副承旨李在學坐。右副承旨李邦榮坐直。同副承旨趙鼎鎭坐直。注書李祖承病一員未差。假注書李翼晉仕朴能源仕直。事變假注書崔雲翰仕。
정조 7년
傳于趙鼎鎭曰。禮房承旨入侍。
정조 7년
鄭昌順啓曰。領議政鄭存謙。右議政李福源。有司堂上金華鎭徐有隣徐浩修趙時俊。北道句管堂上徐有防。依下敎來待矣。傳曰。入侍。
정조 7년
傳于鄭昌順曰。咸鏡監司留待。
정조 7년
李在學啓曰。臣依定式進詣仁政殿月臺。入直禁軍等戎器點考。則皆無頉。仍以傳敎內辭意勞問。則皆好在云矣。敢啓。傳曰。知道。
정조 7년
李邦榮啓曰。合辭方張之時。兩司無詣臺之員。事甚未安。除在外疏批未下外。呈告人員。竝卽牌招。何如。傳曰。允。
정조 7년
以大司諫南玄老。司諫李濟萬。正言李錫夏。掌令姜。持平李百亨牌不進罷職傳旨。傳于李邦榮曰。只推。
정조 7년
備忘記。傳于李在學曰。咸鏡監司李命植下直。長弓一張。長箭一浮。片箭一浮。筒兒一箇賜給。
정조 7년
傳于李邦榮曰。軍士房承旨右承旨同副承旨入侍。
정조 7년
趙鼎鎭。以禮曹言啓曰。卽接元陵參奉所報。則本陵陵上莎草。今月初十日以後。別無他頉云矣。敢啓。傳曰。知道。
정조 7년
徐有防。以弘文館言啓曰。本館上番校理臣沈基泰。以訓鍊都監從事官。今日本營價布捧上時。晝仕出去之意。敢啓。傳曰。知道。
정조 7년
傳于趙鼎鎭曰。右副承旨入侍。
정조 7년
李在學。以備邊司言啓曰。慶尙都事兼督運御史齎去節目。磨鍊書入之意。敢啓。傳曰。知道。許久朔留滯。諸凡輪供之事。萬一有貽弊之端。此道臣不飭之責。竝與啓下節目。先卽行會下道。使之惕念遵行。可也。
정조 7년
李在學。以兵曹言啓曰。卽接西營入直禁衛哨官手本。則拱北門外檜木二株。爲風所折。委在宮墻云。分付字內營門。卽爲撤去之意。敢啓。傳曰。知道。
정조 7년
趙鼎鎭。以禁衛營言啓曰。拱北門外宮墻近處折傷檜木二株。令字內營門撤去事。自兵曹草記矣。依此擧行之意。敢啓。傳曰。知道。
정조 7년
趙鼎鎭。以兵曹言啓曰。今十月二十一日。武臣賓廳講書日次。而有減膳之命。依例不得爲之之意。敢啓。傳曰。知道。
정조 7년
諭慶尙道都事兼督運御史金載人書。王若曰。嗚呼。今玆移粟。豈獲已哉。嶺東九郡生靈。擧在涸轍之中。喁喁待哺。而無他濟活之策。所恃所望。惟此移粟一事故耳。不然則何苦而勞嶺南之民。損嶺南之穀。爲他道作此擧哉。大抵浦項倉之設。亶爲交濟東北之民。而海運之難。殆甚於湖沿。往歲泛舟之役。亦不免一二臭載。予至今惻然傷之。設令利涉。風波千里。艱楚萬狀。船人之父兄妻孥。浦邊送別。頓足叫號。似此光景。豈仁人之所忍見者哉。且非但行者甚勞。抑其居者甚苦。哀此小民之輸糴。雖在樂歲。猶患難辦。況値歉年乎。雖納本倉。尙多浮費。況移他路乎。嶺南今年穡事。雖曰穴農。荐歉之餘。瘡痍未蘇。倉儲漸虛。民食孔艱。固是朝家所悶念者。況本倉所在。卽尤甚邑也。倉穀散歛之沿邑。亦皆尤甚。則又何忍重苦之哉。民情事勢。非予不知也。亦非予不恤也。其如嶺東之切急。何哉。蓋彼九郡之大無。實爲諸路之最酷。五穀果菜。無一成實。郊野山峽。均爲赤地。三萬口蒼生。擧無一日之食。目今朝夕延活者。只是葛根而已。若不汲汲賙恤。如救焚拯溺之爲。則必將相率而入於溝壑矣。爲民父母。豈容坐視。九郡之中。旣無儲粟。則賙恤之策。惟在移轉。而欲移嶺西之穀。則嶺西之無儲。如九郡矣。欲移北關之穀。則北關之大無。又如九郡矣。此所以左右思量。不得不以嶺南爲歸者也。嶺南之民。其必曰均是國家之民也。均是凶年也。而奪我而與彼何哉。是有不然者。今夫貧人。有諸子異室而居者。其一顑頷垂死。其一尙有甁罌之儲。則爲其父者。豈不可分其甁罌而救其垂死之命。爲其子者。亦豈可有惜於兄弟。而疑其父母之偏愛哉。兩道之歉荒。猶有間焉。則嶺南之民。亦可以推朝家如保之念。而同胞相恤之心。油然而生矣。雖然今此萬石之運。盡責於本道。則尤有所不忍。故嶺東地土船隻。使之鳩聚以往。合力運來。此亦所以紓嶺南船人一分之勞也。大抵農民則勞於納穀。船人則疲於裝運。浦戶則困於指路護送等節。不有蠲恤之擧。能無抑鬱之意乎。嶺東船運穀所納民人。竝計石除耗。嶺南沙格等。當年身布。特爲蕩減。本道所封朔膳物膳中左沿尤甚邑所封進者。自今十一月限麥秋。竝令勿封。嶺民於此。想有以知予一視之恩也。至若載穀之際。從便措劃。以軫居民之弊。駕海之時。愼占風候。以成梢工之功。其齎專在爾御史。必須着意奉行。十分董飭。不惟東民是活。抑亦小寬南民之力焉。雖一格一卒。萬一有渰溺之患。是豈朝家差遣御史意哉。軫冬前一運之後。爾當還營。待開春往泗川濟民倉。又以二萬五千石。轉運於湖西。而右沿農形。差勝於左路。倉中又有儲穀。而所運船。皆齎於湖西。則其爲民弊。似愈於嶺東之運。而所已施於左沿者。豈或全然靳惜於右沿。右沿濟民倉所在諸邑湖西船運穀所納民人等舊還。特爲停退。爾須將予此敎。曉告沿海之民。俾知予萬不獲已之由。噫。自今送爾。以至爾竣事還朝。無非予焦思勞心之日。爾於裝發還營之後。須卽圖上轉輸之狀。予將付諸壁上。朝夕觀之。一以祝其利涉。一以寓予與百姓同苦之意。噫。厦氈雖深。海沿雖遠。一念所住。何異躬臨而目擊哉。爾若念此。庶不負予故諭。
정조 7년
禁府照目。義州前府尹李度默矣先來法意。何等嚴重。而李啓夏落後之狀。初旣矇不察飭。終無一字狀啓。揆以紀綱。萬萬駭然。以此照律罪。杖八十收贖。奪告身三等私罪。奉敎依允爲旀。功減一等爲良如敎。
정조 7년
行都承旨臣鄭昌順。行左承旨臣徐有防。右承旨臣李得臣。左副承旨臣李在學。右副承旨臣李邦榮。同副承旨臣趙鼎鎭等啓曰。嗚呼。十月之交。詩人所懼。而今者靑臺之告異。以致重宸之惕慮。雖其隱隱之響。有異轟轟之聲。而不令不寧之兆。亦可以見矣。夫雷之行於夏常也。發於冬變也。變者常之反。而常之反爲變。人事失其常。則天道應而變。天道玄遠。雖不敢傅會。人事易見。猶可以條陳。今以人事之失其常者言之。則誅亂鋤逆。懲討之常典。而一啓八年。日玩月愒。兩司之印傳。殆同文具。聖批之靳允。便成古事。遂使釁孽生心。探試有漸。此則懲討之典。失其常也。上令下從。政治之常綱。而十行之飭敎屢宣。百度之渝惰猶前。雷勵徒勤。風動無望。人人而飭。事事而警。君逸臣勞之義。恐不如是。此則政治之綱。失其常也。賑飢恤民。救荒之常政。而宵旰之憂。靡安於錦玉。蠲減之惠。至及於御供。蔀屋之殿屎未蘇。守宰之貪風未祛。恩或至竭。惠不下究。此則救荒之政。失其常也。禮圍試取。造士之常規而科制之變通。銳意於初元。而弊習之因循。拖至於今日。冒代相續。巧僞百端。犯科無難。賓興奚論。此則造士之規。失其常也。今日人事之失其常者。略數其端。已有其四。無怪乎天道應之以變。臣等不敢以高遠難行之事。强爲矯激之言。而今此所陳。亦不過陳腐之常談。惟願聖明。懲討之常典亟從。政治之常綱益勵。救荒之常政。宜飭實效。造士之常規。宜思矯捄。人事旣不失其常。則天道亦當復其常矣。臣等相對草啓之際。卽伏見傳敎之下本院者。減膳責躬。辭意懇惻。有足以感天心而回天災矣。臣等擎讀以還。實不勝欽歎之至。竊以爲減膳不如節用。責躬不如修身。更願聖明。必以遇災之心。勿弛過災之後。益篤警惕。應之以實。臣等職在近密。不勝憂愛。惶恐敢啓。答曰。知道。所陳諸條。可資修省。當留意矣。
정조 7년
領議政鄭存謙。右議政李福源箚曰。伏以。臣等筵退之後。得接靑臺之報。有雷動之異矣。閉藏之節。有此發洩。其聲雖微。爲災則明。願今聖德方隆。聖志益勵。八載憂勤。一念寅畏。敬天恤民之誠。藹然格于上下。當此六路告歉之日。宵旰憧憧。惻怛之敎。蠲免之恩。式日斯降。靡遠不屆。惠澤洋溢。跛躄具聳。是宜協氣旁流。災沴消滅。而天之示警。乃至於此。噫嘻。是曷故焉。輔相之職。責任何如。而臣等無似。忝竊匪據。憒憒尸素。無一裨補。廟謨叢脞而不能綜理。朝綱委靡而不能振肅。言路杜絶而不能開導。士風淆漓而不能董率。此莫非臣等之罪。而至若天討不行。元惡自在。此何等關係。而訖不能沬血爭難。期於回天。以致隄防漸壞。義理漸晦。臣等之罪。至此而益無所逃其誅矣。有相如此。災安得不生。召災之端。職由於此。則弭災之道。豈求於他。伏乞亟賜斥退。改卜賢德。以答天譴。以幸國事。區區忠愛之忱。亦願我殿下。勿以聖德之已隆。而益務奮發之規。天心雖已孚格。而益篤對越之誠。民惠雖已浹洽。而益懋懷綏之策。董叢脞而振委靡。恢杜絶而正淆漓。天理民弊之所以維係人心綱紀政事者。亟恢乾斷。快循輿情。使和氣日來。乖氣日祛。轉災爲祥。永迓天休焉。取進止。答曰。省箚具悉卿等之懇。致災之由。職在一人。反躬省檢。無往而非愆尤。匡弼之責望。在我股肱。卿等政宜淬勵殫竭。何乃有此循常之巽讓。予曰卿等此擧。恐乖以實不以文之義也。卿等安心勿辭。弘濟時艱。仍傳曰。此批答。遣史官。傳諭于領右相。
정조 7년
行大司憲李在協。大司諫南玄老。掌令李延伋。持平林道浩李百亨。獻納申致權。正言李錫夏等聯名箚曰。伏以。今日之雷。何爲而作也。警發於仁愛之天。響動於收藏之節。其作雖微。其機則著。臣等於此。相顧愕眙。誠莫曉其何以致此也。惟我殿下。憂勤一心。晉接三晝。對天之誠。恤民之念。直可以孚格上帝。導迎和氣。而靑臺之報。乃在於臨殿詢謨。講究荒政之時。特降責躬之音。至有減膳之命。臣等聚首伏讀。實不勝欽仰感歎之至。顧今災荒荐臻。民憂轉深。賙救之方。懷保之策。累講於厦氈之上。遍及於蔀屋之下。內而廟堂有司。外而方伯守宰。自當奉承德意。宣布惠澤。嶺湖之粟可移。而東北之氓。庶免顚連。常賑之倉可發。而邦畿之民。賴以濟活。凡所救災恤民之政。靡不用極。殆無遺策。以臣等膚淺之見。有不容仰勉於今日者。而事顧有尤大於此者。臣等請得以畢陳之。噫嘻。痛矣。國之所以爲國者。倫彝也。法綱也。今之合辭中諸賊。有不可一日容貸於覆載之間。而元惡大憝。未施王章。凶孽餘醜。尙多假息。喣濡太過。而兕虎有出押之慮。義理漸晦。而龍蛇無歸化之期。積年爭執。便成空言。逐日謄傳。徒歸文具。此莫非臣等不誠不忠之罪。而殿下所以應之者。亦不過二字例批而止。王綱由是而頹矣。民彝由是而絶矣。人事之所召。旣如是伈泄。則上天之示警。安得不諄複乎。傳曰。有如君不君臣不臣。父不父子不子。雖有粟。吾得以食諸。噫。亂逆肆行。而不得鋤治。變怪層生。而靡有底定。則國不可以爲國。人不得以爲人。雖周年屢豐。唐米三錢。亦何關於治亂之幾興亡之兆乎。賑貸之議。接濟之策。非不爲目下急先務。而其視此箇義理。猶有緩急先後之序。臣等玆不得不疾聲齊籲。伏願殿下。亟加三思。廓揮乾斷。連啓諸賊。竝行天討。以爲弭災之第一義焉。取進止。答曰。省箚具悉。莫曰草草。認出憂愛。當留意矣。
정조 7년
校理沈基泰。副校理林濟遠。修撰李太亨等聯名箚曰。伏以。臣等竊以爲。遇災而警。不如無災而警。遇災而言。不如無災而言。臣等俱以無似。待罪三司。可警之端。可言之事。豈待今日轟殷之發。而一味含默。苟然備位。始於有災之後。爲此應文之擧者。極知萬萬不誠。而今若諉以不誠。竝與其應文之擧而廢之。則臣等尤有罪焉。噫。我殿下。以明睿之姿。兼博洽之學。絲綸動合典謨。政治可挽熙皡。求治之念。靡懈於厦氈。恤窮之澤。遍及於蔀屋。是宜天心底豫。休祥荐至。而夫何近年以來。水旱連仍。民生倒懸。世道之壞敗。朝綱之陵替。如水益下。莫可收拾。究厥召災之由。亦豈無一二可言者哉。噫。聖人之工。貴在緝熙。學問之要。不容作輟。古人云君德成就。專責經筵。雖未必有資益之道。而其號大矣。雖未必有啓發之效。而其事重矣。固知殿下。淸燕之暇。留心經籍。亦知臣等滅裂之識。無足裨補。而三晝法講。許久停輟。一部鄒書。迄未了畢。若以經幄之乏人。遂廢講筵之古規。則此不幾於因噎而廢食乎。此殿下之典學。或欠勤孜也。噫。懲討一事。何等嚴重。而三司之啓。輒降例批。兩觀之誅。尙靳快施。亂賊無以懲畏。凶黨有所覬覦。一獄纔斷。餘孽復萌。王章無可伸之日。世道無底定之望。此殿下之用法。或欠揮霍也。以言乎奢侈之風。則貴家一味之饌。費得窮民數月之資。豪民全匹之衣。空盡寒女大東之軸。冠服之不如人者。恥立朝端。簞豆之未去矜者。噄向房裏。古之奢弊。富而後侈。今之奢弊。貧者皆奢。昔之侈習。富而後奢。今之侈習。賤者亦侈。滔滔一世。靡靡成風。民窮財竭。職由於此。此殿下抑奢之道。或有未盡而然歟。以言乎噤默之弊。則朝無激昴之風。世多委靡之習。一言之發。恐犯忌諱。一事之論。慮觸機括。平居談論。不敢及於時政。父兄告戒。亦必在於愼言。在家而不敢言者。誰能揚言於朝廷之上乎。在私而不能論者。孰敢顯誦於君父之前乎。古之言者。雖得罪於君上。而朝論許之。公議多之。今之言者。聖明不之罪。而親舊棄之。朝廷擯之。名節之壞喪也如此。風氣之卑弱也如此。除非大端淬礪。別般激揚。則讜直之言。終不可得聞。此殿下來諫之德。或有未盡而然歟。以言乎恤民。則蠲減之惠。或見格於有司。以言乎用人。則疏滯之政。未及遍於遐土。紀綱不振。有以賤陵貴之歎。實政未究。有以文滅質之弊。臣等雖不欲傅會爲說。而凡此數事。無或爲召災之端歟。朱子之言曰。知得如此是病。便不如此是藥。臣等不必遠引古昔。泛援經傳。臣請薰沐百拜。謹以近日進講寶鑑中。我聖祖盛德嘉猷。爲殿下更誦之。以爲隨事警省之資焉。時當盛暑。講筵請停。而當惜寸陰之敎。下於藥院。則可以見聖祖之勤學也。屢當逆獄。刀鋸大行。而擅殺賊瑅之將臣。亦不勘罪。則可以見聖祖之嚴討也。張顯光之儉樸。至蒙嘉奬。李元翼之布素。乃有特賜。則聖祖之崇儉如此。李埈之八條責難。奬以皐比。金益熙之一疏陳戒。錫以廐馬。聖祖之納諫如此。糴逋或減於豐年。此聖祖所以恤民也。人才不限以南北。此聖祖所以用人也。勳臣以微事而被謫。宮奴以犯分而抵罪。此非聖祖之立紀綱乎。董六曹而各盡其職。諭三品而俾薦所知。此非聖祖之懋實績乎。以之爲政而政平。以之出治而治成。躋一世於聲明。爲百王之柯則。於乎休哉。范祖禹曰。欲法堯舜。當法祖宗。誠以堯舜之道高遠難行。祖宗之事親切易效故也。臣等不揆僭妄。敢以今日可憂之事。陳之於前。又以聖祖已行之政。誦之於後。乃敢以法祖宗三字。爲弭災消沴之符。惟殿下。懋哉懋哉。取進止。答曰。省箚具悉。八條箴警。言皆切實。當留意矣。
정조 7년
奎章閣提學金鍾秀箚曰。伏以。臣頃年。就歷代名臣奏議。鈔節成書之後。心竊思之。國朝名臣奏議之可傳於後世者亦多矣。進言之盛。旣無愧於古人。來諫之美。尤有光於聖德。是皆不可以無傳也。遂採諸家文集與野乘。略始裒輯。而鄕曲之間。書籍不備。流離之際。草藁多佚。仍之洊傷喪威。神精錯落。實無餘力可了此事。遂投之故紙中。不復窺見。于今十年。乃聖上。於歷代奏議要略進御命下之日。申命臣以國朝奏議之役。及臣據實仰對。則乃敎曰。爾其卒成之。爾旣不得朝夕于左右。爾之所可自效者。不其在此歟。臣承命感激。重加纂次。彙爲六卷。謹此投進。嗚呼。卷中之許多名臣。大抵是列聖朝所愔養成就者也。言之者在下。而若其被發於未言之先。而士以不言爲恥。翕受於旣言之後。而人無以言獲罪。則上之爲也。以殿下善繼善述之孝。開卷興感。思所以克光先烈者。夫豈汎覽前代奏議之比也哉。抑是編也。其言之生碩峭厲。每在中葉以前。而以後則多雍容婉曲。此豈列聖容諫之盛。有前後之異也。寔由俗以世降。法網密而忌諱繁也。嗚呼。履旣降之運。而槪而上之。以追踵乎盛際。則在我殿下。伏惟殿下。懋哉懋哉。臣竊念書之有鈔節。不得已也。蓋以精力難周乎浩瀚。而肯綮有益於警醒也。若其本末之該貫。意味之悠長。則有全書在。乞留聖念。臣固陋索居。耳目不廣。當其博收而約撮之也。脫漏舛錯。執所不勉。儻聖明略其失。而只取其區區願忠之誠。則亦何異臣之朝夕于左右也哉。臣不勝激切懇隷之至。取進止。答曰。省箚具悉。所進續編三冊義例。雖倣原書存拔。尤切觀省。卿之編摩之勞。予庸嘉歎。序文纔日撰出。方言弁之卷首矣。
정조 7년
敎崇祿大夫行咸鏡道觀察使兼兵馬水軍節度使都巡察使咸興府尹李命植書。王若曰。邊門畀藩屛之任。頃旣煩卿。一路軫凋瘵之憂。今又托重。符節前度。綸綍誕宣。惟卿器沈凝。才識練達。忠貞世篤。蔚有古家典型。樸素自持。依然寒士樣子。惟政事本之文學。故綜理濟以周通。畀嶺臬而按湖藩。績庸夙著。掌文柄而主銓選。望實俱隆。以平日盡職之誠。固知夷險之不擇。在朝家用人之道。豈宜外內之或殊。睠彼關北作屛翰之方。卽卿年前試盤錯之地。山川記陶復之跡。領略無餘。疆域接區脫之墟。籌劃有素。然惟俗則頑而地則遠。每患惠未究而敎未敷。矧今歲値大無之災。嗟邊氓有靡遺之慮。一方之仰哺政切。生靈如載漏船。六鎭之阻飢無前。明年誰噄大椀。顧國家蠲省之惠。何能遍及顚連。而按臣施措之方。當有別樣料理。第本道方面之數易。當是時生手之難委。玆授卿以咸鏡道觀察使兼兵馬水軍節度使都巡察使咸興府尹。卿其無替前席敷心之音。益勉遐塞宣力之績。惟詰戎固圉之策。孰非藩臬之良圖。若賙窮䘏乏之謨。尤爲王政之急務。念庚癸之齊訴。民飢奚異於己飢。體乙丙之殷憂。王事宜視以家事。他餘裁稟。厥有典常。於戱。出自卿月之班。須盡千百方區劃。流以福星之照。庶活數十州民生。設施已有前規。恢然餘地之游刃。謠俗皆所備諳。沛乎熟路之輕車。往惟欽哉。行且召矣。故玆敎示。想宜知悉。知製敎李太亨製進
정조 7년
掌令李延伋。持平林道浩。獻納申致權。校理沈基泰。副校理林濟遠。修撰李太亨啓曰。請黜置罪人鄭致達妻爲先還配海島。仍令王府。快正典刑。以洩神人之憤。請黑山島圍籬安置罪人龜柱。設鞫嚴問。快正王法。請物故罪人德相。亟施孥籍之典。答三司曰。不允。措辭見上
정조 7년
掌令李延伋。持平林道浩。獻納申致權啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典趾賊等凶種之年未滿者。待其稍長。卽施邦刑。俾絶凶逆易種養禍之患。請楸子島荐棘罪人最中。更令王府。拿置設鞫。期於得情。快正王法。請亟寢煥億島配之命。仍令王府。加刑得情。快施王章。請湖西營獄散配諸罪人等放送及出陸減等之命。一竝還寢。仍令王府。設鞫嚴問。快施當律。請島配罪人貞采。亟令王府。更爲設鞫。快正王法。答兩司曰。不允。措辭見上
정조 7년
持平林道浩啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請康津縣量移罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請金養淳。亟令王府。更爲設鞫。期於得情。請李義直。亟令王府。設鞫得情。快正典刑。請黑山島定配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。快正典刑。請行副司直申尙權。亟施屛裔之典。答府曰。不允。第四件事五件事十件事。亟停勿煩。措辭見上
정조 7년
獻納申致權啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟令王府。設鞫得情。快正王法。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請還寢遠竄罪人安兼濟放送之命。仍令王府。設鞫嚴問。期於得情。依律處斷。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請減死定配罪人德秀。亟令王府。更加嚴鞫。快正王法。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢麟。定配罪人崔鍾岳。放送罪人有源鄭聖休。亟令王府。更爲設鞫。期於得情。各施當律。請島配罪人崔光泰金天欽。亟令王府。設鞫得情。快正典刑。請甲山府竄配罪人樂彬。亟令王府。設鞫嚴問。施以當律。請義翊。更令王府。設鞫嚴問。期於得情。快正王法。請還寢煥程發配之命。仍令王府。竝囚煥程煥九。嚴訊取服。各施當律。答院曰。不允。第三件事五件事。亟停勿煩。措辭見上
정조 7년
癸卯十月二十日巳時。上御誠正閣。禮房承旨入侍時。行左承旨徐有防。假注書朴能源。記注官金鳳顯。記事官尹行任。以次進伏訖。上曰。藥房提調湖西句管堂上入侍。賤臣承命出。與藥房提調徐有隣。湖西句管堂上鄭志儉偕入進伏。上曰。北關事今日雖了。而關東之憂。何以處之。志儉曰。聖上之憂民如此。民可以忘飢矣。上曰。北伯今日諸件所奏。皆善於料量。老鍊可尙矣。有隣曰。誠得人矣。上命書傳敎曰。俄因北道荒政講究事。引接大臣諸宰矣。筵臣未及歸院。雲觀之報踵至。仁愛告戒。若是丁寧。而上下酬酢之際。俱未得諦聞。凡係責躬貶己之按常當行者。亦未免趁時。予益不勝悸恐。大抵今年。無災不有。以至殷殷之響。又發於收藏之節。究厥致災之由。一則否德。二則否德。自今日減膳三日。又命書傳敎曰。咸鏡道物膳朔膳方物及本宮別差進上魚物。大殿中宮殿所封。皆令停止。慈殿慈宮進上。使之依例封進矣。旣承慈敎。慈殿宮物膳朔膳方物及本宮進上魚物。依湖南例。勿爲封進。嶺南尤甚邑停止。亦依北道例爲之之意。亦有慈敎。自廟堂依此行會。慈殿宮物膳朔膳中已減者。參考舊例。自京廳從當磨鍊。以此意一體。分付戶惠廳。又命書傳敎曰。今番諸道方物物膳朔膳停止。限麥秋處自明年六月封進。限明秋處自明年十月封進。限明年處自再明年封進事。預各知委。三名日。卽正至誕日也。依此知悉。一體。分付諸道。關東則待綸音頒布。分付。又命書傳敎曰。旣命減膳。明日殿試。退行於二十三日。方物封裹。依前日字。以二十二日爲之。又命書傳敎曰。殿試試官望筒勿施。臨時更爲擬入。上曰。浦項穀所在列邑記入。賤臣承命出記入。上命退。諸臣以次退出。
정조 7년
癸卯十月二十日未時。上御誠正閣。軍士房承旨入侍時。左副承旨李在學。假注書朴能源。記注官金鳳顯。記事官尹行任。以次進伏訖。上曰。右副承旨同副承旨入侍。賤臣承命出。與右承旨李得臣。同副承旨趙鼎鎭偕入進伏。上命鼎鎭。讀嶺南移粟公事訖。下敎曰。大臣已爲入來乎。知入。鳳顯承命出回奏曰。皆已來待矣。上曰。院議啓辭爲之乎。在學等曰。今方出草矣。上命退。諸臣以次退出。
정조 7년
癸卯十月二十日未時。上御誠正閣。大臣備局有司堂上入侍時。領議政鄭存謙。右議政李福源。左參贊金華鎭。禮曹判書徐有隣。行司直徐浩修。吏曹參判趙時俊。右承旨李得臣。左副承旨李在學。同副承旨趙鼎鎭。假注書朴能源。記注官金健修。記事官尹行任。以次進伏訖。上曰。俄下傳敎。卿等見之乎。存謙曰。臣等見之。而今此冬雷之變。又出於我聖上宵旰之辰。固知仁天警告之意。而惟我聖上。一念憂民。萬機無闕。至下減膳之命。申以責躬之敎。是足以感天意。而孚民志矣。然而上天愈邈。災沴荐臻。玆曷故焉。此莫非無狀賤臣。竊位尸素。進不知止之致也。且以災異。策免三公。於古有例。乞削臣職。以幸國事。千萬伏望。上曰。卿言過矣。予以否德。叨承列聖朝付畀之重。夙夜祗懼。憧憧一念。惟是懷保小民。而目今歲且荐飢。民不聊生。接濟之方。茫然無策。上天示警。雷異非常。靜言思之。實由予政不得其要。惠不能下究之致。咎在一人。豈獨在卿。勿復過爲辭巽。可也。存謙曰。災異之來。必有所召。方今聖明在上。憂勤警惕。上協天心。下恤民隱。靡不用極。而今玆之變。專由輔相之非人。伏乞早賜斥退。改卜賢德。是臣區區之望也。福源曰。臣五朔端揆。一味尸素。不能出一謀發一慮。以對揚我聖上敬天恤民之聖意。惶隕悚懍。措躬無地。今此冬雷之變。又承仁天之警。此莫非輔相非人之致。伏乞早賜斥退。以幸國事。不勝大願。上曰。萬里銜命。還朝屬耳。予方悶卿之勞悴。而卿何辭巽之過當耶。方今時事。雖使諸葛孔明當之。亦無着手處。卿等何必深引。民事方急。先講廟謨。可也。命入侍注書交遞。假注書李翼晉進伏。上曰。諭書如已畢寫。使之持入。賤臣承命出傳。上曰。北關蠲恤之典。不可遲待監賑使之行。方欲先爲頒布。而三手布蔘布奴貢條外。亦有可蠲名色乎。時俊曰。北關與三南有異。應供之數。本自不多。此外恐無別般蠲恤處矣。上命書傳敎曰。近以本道災荒之無前。予方日夕焦勞。不遑寧處。凡係賙飢恤窮之策。思慮所及。無巨無細。必欲一一措劃。以爲一分拯救之道。而本道異於湖嶺諸路。貢案稅額。邑各不同。雖欲另施蠲恤。無以領略其要。惟玆一二條件之商量者。亦安望其均惠也。然以今民情。有難遲待。監賑之下去後狀請。南北關所納度支蔘布。留作補賑之需。南北關內奴婢宮房奴婢寺奴婢貢米布錢役價及雜物。南關各邑三手軍布。一竝特爲蕩減。南北關大同布。尤甚邑尤甚社折半。之次社及之次邑。尤甚社三分一。之次杜四分一。限一年停退。湖嶺已施之事。豈靳於本道。況減常供裕民食。實爲目下先務。南北關每朔朔膳及三名日物膳方物。亦竝限明秋停止。慈殿宮依例封進。御甲冑價布。勿爲上納。以補賑資。曾聞本宮別差所管海戶。應供之際。爲弊滋甚云。進上條依朔膳物膳例。限明秋停減。竝自廟堂。卽爲行會該道。又命浩修。讀督運御史諭書。存謙曰。賑恤嶺民之敎。德意甚盛。而向日關西事。聖心震驚。至今憧憧。而豈有番番如此之理乎。福源曰。聞提調言。則聖體有感候云。臣等伏悶矣。上曰。微有是氣。今已快差。不必爲慮。命大臣先退。上曰。後日關東事區處時。前道臣使之入來。可也。上命退。諸臣以次退出。
정조 7년
癸卯十月二十日酉時。上御誠正閣。禮房承旨入侍時。行左承旨徐有防。假注書朴能源。記注官金鳳顯。記事官尹行任。以次進伏訖。上曰。今年之災。可謂慘矣。湖嶺告歉。東北尤甚。哀我民斯。將何聊生。聞東土之民。採葛而食。每想蔀屋之艱。奚有玉食之甘。督運御史。今雖差遣。船粟之際。南民亦必重困於輸轉之役。想像其父母妻子號呼宛轉之狀。如在目前。每一念至。不覺涕隕。有防曰。憂民之聖念及此。孰不感朝家之德意也。上命退。諸臣以次退出。
정조 7년
癸卯十月二十日二更。上御誠正閣。右副承旨入侍時。右副承旨李邦榮。假注書朴能源。記注官金鳳顯。記事官尹行任。以次進伏訖。上命讀嶺南督運御史金載人諭書訖。命書傳敎曰。禁御兩營停番代。訓局軍之當寒替勞。實所矜悶。以摠廳軍中量宜入番。已有筵敎。果以何色軍磨鍊。而米布亦已拮据乎。摠使就議三局將臣。指一停當。竝與名色哨數番所及給料給布等事。待明朝論理草記。又命書傳敎曰。湖南綸音。趁今二十日。使之遍頒列邑。果已如期印布乎。令廟堂。問于完伯草記。又命書傳敎曰。辭朝不遠。夙夜相妨。左副承旨李在學許遞。前望單子入之。又命書傳敎曰。新除授承旨。待下批牌招察任。仍命退。諸臣以次退出。
정조 7년
行都承旨鄭昌順坐。行左承旨徐有防坐。右承旨李得臣坐。左副承旨李邦榮坐直。右副承旨未差。同副承旨林錫喆坐直。注書李祖承病一員未差。假注書李翼晉仕朴能源仕直。事變假注書崔雲翰仕。
정조 7년
傳于鄭昌順曰。都承旨與督運御史入侍。
정조 7년
李邦榮啓曰。大司諫南玄老。獻納申致權。正言李錫夏牌不進。罷職傳旨。今方捧入。而合辭方張之時。諫院無詣臺之員。事甚未安。司諫李濟萬。疏批已下。卽爲牌招。何如。傳曰。允。
정조 7년
以司諫李濟萬牌不進罷職傳旨。傳于李邦榮曰。只推。
정조 7년
傳于李得臣曰。都承旨入侍。
정조 7년
傳于李邦榮曰。右副承旨。聞有實𧏮。不得行公云。許遞。前望單子入之。
정조 7년
傳于李邦榮曰。同副承旨入侍。
정조 7년
李邦榮。以都摠府言啓曰。今日入直內三廳武兼禁軍及軍兵等。當爲中日習射。而自上方在減膳中。復膳間依例姑停之意。敢啓。傳曰。知道。
정조 7년
林錫喆。以備邊司言啓曰。因洪忠監司金文淳狀啓。有草記稟處之命矣。取見其狀本。則以爲秋後農形。尤極慘歉。目下災摠。若是夥然。較諸昨年。洽爲一倍。畢竟停當之數。乃爲二萬六千六百七十三結五十五負九束。則前後所劃二萬三千七百結之外。不足猶爲二千九百七十三結五十五負九束。特準前請。亟許加劃事。令廟堂稟旨。分付爲請矣。昨年劃給之災。至爲優厚。今年之依昨年摠準劃者。寔體益下之德意。而若論其本道災傷。則較諸昨年。果有甚焉。今此道臣加請。至以仰體俯恤之道爲辭。可知其萬不獲已。前劃外一千結。加劃以給。以爲精細均俵。俾無把束白徵之弊。何如。傳曰。又靳千餘結零數。無幾於吝惜之歸乎。道伯之更此狀請。必有商量而然。依所請許施。可也。
정조 7년
司諫李濟萬疏曰。伏以。臣之區區情勢。實無抗顔於周行之望。積違召命。罪合譴何。而聖度包容。罰止問備。惶恐隕越。益無容措。噫。臣罪臣自知之。時月雖久。惶恧愈深。顧何敢只恃寵靈。因仍盤礴。重犯無廉恥之科哉。伏願聖慈。俯賜鑑察。亟命遞改。以全微諒。仍治臣罪。以肅朝綱焉。臣於乞免之章。不宜贅及他說。而憂愛之至。不敢終默。略此附陳焉。惟聖明垂察焉。嗚呼。近年以來。十月之雷。無歲不動。如期而發。殆若常有。至於今年。無災不有。始旣旱澇。終又霜雹。稼穡卒痒。遂成大侵。難虞溢目。朝野憂遑。今日之雷。又何以殷殷於此際也。六道賙賑。克殫拯濟之策。九重寅畏。益懋對越之誠。則天之警告。何若是其丁寧也。乾象玄遠。雖不敢測。咎徵荐臻。豈無所召。臣於此。實不勝憂懼罔措之至也。臣實愚魯。雖未知某事之致某災。而第伏念殿下。臨御以來。夙夜憂勤。求治雖切。而治效愈邈。愛民雖摯。而民憂日棘。悶世道之浸降。而世道無回泰之望。歎紀綱之漸凌。而紀綱無振肅之期。刑政者爲治之藥石。而凶逆無懲討之日。士習者有國之元氣。而庠序乏樂育之效。董飭之敎。或傷於嚴急。期會之政。或近於煩瑣。以至小官眩於承奉。大官善於糊塗。百爲叢脞。至尊獨勞。此固群下之罪。而苟求其由。殿下亦必慨然有負於求治之初心矣。伏願殿下。惕然警動。益軫修省之方。凡所以苟如是爲病者。思所以不如是爲藥。則上答天心。下慰民望。亶不外是。惟殿下。懋哉念哉。答曰。省疏具悉。陳勉之言。當留意矣。爾其勿辭察職。
정조 7년
掌令姜疏曰。伏以。臣罪大恩隆。屢違召牌。輒蒙只推之命。惶隕感激。不知攸措。臣固不敢以言職自居。晏然列名於聯箚之末矣。因非時之雷異。有責躬之綸音。臣奉讀未半。自不覺驚蹙憂懼之至。玆敢猥陳一言。以備澄省。伏願少垂察焉。卽此答天譴之道。只有恤民隱而已。今當荐歉之日。憂勤宵旰。周諮廟堂。臣之至愚極陋。顧安有一得之見。而第臣昨年。待罪南邑。略效賙賑之責。粗講拯救之方。竊伏念飢民一口所分排者。十二三巡。合爲一石穀。每患穀不足而口有餘。大抵賑飢之資。米租之外。黃豆爲上。大麥爲次。然黃豆。官倉所儲。元數無多。唯大麥。於湖南沿邑。在在裕儲。若論救急之要。大麥反有勝於租焉。蓋租者。不去皮穀。不可食。大麥則可以和皮煮粥故也。況且麥還多儲之邑。民不願受。反或爲弊。今此米租窘艱之時。賑穀劃給之際。每以大麥爲主。元數幾許之內。輒令大麥。居三分之二。則一可以除民弊。一可以裕賑資。此或爲一半分有效。敢此冒陳。伏乞裁處焉。臣言狂計愚。不勝惶悚祈懇之至。答曰。省疏具悉。所陳當留意。仍令廟堂稟處
정조 7년
持平李百亨啓曰。請大靜縣爲奴罪人壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請康津縣量移罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請金養淳。亟令王府。更爲設鞫。期於得情。請李義直。亟令王府。設鞫得情。快正典刑。請黑山鳥定配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。快正典刑。請行副司直申尙權。亟施屛裔之典。措辭見上答府曰。不允。第四件事第五件事第十件事。亟停勿煩。
정조 7년
癸卯十月二十一日辰時。上御誠正閣。都承旨御史同爲入侍時。行都承旨鄭昌順。右承旨李得臣。慶尙都事金載人。假注書李翼晉。記注官金健修。記事官尹行任。以次進伏訖。上曰。御史曾以此事。往來本道。似不生疎。雖未經任使。而外面觀之。庶不辱命矣。目下東民之情。十分遑汲。不得已爲此。而浦項本處及散在邑。皆是尤甚云。諭書中云云。非爲文具。一心憧憧。猶屬歇後。萬有一如前意外之患。此無異推而納諸。兵船則勿復用之。參用東船。勿論遲速。惟以不致渰沒爲事。可也。載人曰。當從海沿。身自董率。而善候風勢。則雖致多日。似無狼狽之慮矣。上曰。向年致敗之事。皆由於兵船乎。載人曰。兵船體大。故必從大洋過去。而如遇不利之風。則不得回旋。故易至於此境矣。上曰。有所欲言者乎。載人曰。百聞不如一見。臣往見形便。然後當通于廟堂矣。上曰。何必通于備局。直狀啓爲當。而收合後卽爲啓聞。裝載後亦爲啓聞。穀簿狀啓。勿嫌頻數。續續啓聞。而凡百。以御史從事。可也。命昌順。讀諭書訖。上曰。常年不能預講救民之策。而事到目前。猝地區劃。殆同臨渴掘井。而言念南民之苦。不啻若恫在己。此意必曉諭浦民。可也。載人曰。臣謹當以諭書中旨意。眞彦翻謄。曉諭浦氓。使知朝家之德意矣。上曰。停捧卽明年當納。故限麥秋停捧除耗。進上限五月停止。而至月令如已封進。則推及於六月令。使之相當。而此意亦諭於道臣。可也。左沿浦民。本多進上之弊。此亦可爲一分之惠耶。昌順曰。此亦爲浦民之大惠矣。上曰。東船使之來待乎。載人曰。已爲文移於關東伯矣。上曰。當直往倉底乎。載人曰。當從營下。穀簿一款。與道臣商議。然後可有料量矣。上曰。好好往來。可也。上命退。諸臣以次退出。
정조 7년
癸卯十月二十一日巳時。上御誠正閣。禮房承旨入侍時。行左承旨徐有防。假注書朴能源。記注官金健修。記事官尹行任。以次進伏訖。上曰。上天警予。雷變非常。白屋之飢莫救。靑臺之報又至。此莫非予一人自省處。而深夜無寐。思所以仰答天譴。俯恤民事。而移粟之政。無異割肉分等之制。豈曰惠民。每念及此。尤增惕若。上曰。五禮儀持入。賤臣承命出捧入。上命退。諸臣以次退出。
정조 7년
癸卯十月二十一日巳時。上御誠正閣。都承旨入侍時。行都承旨鄭昌順。假注書朴能源。記事官車亨衢。記注官金健修。以次進伏訖。上曰。近日世道日下。俗尙日渝。雖以在朝之臣言之。同寅協恭之義。已無可言。無論東西南北。上自大臣卿宰。下至微末庶僚。無一人精白一心。有擔當國事底意思。朝晝之所營營汲汲者。只爲康濟一身之謀。惟是無模稜三字。便成一副當規模。此誠惑之甚者也。夫利祿。人人之所奔趨。而有國而後有身。有身而後有爵位。則彼只爲身謀。不念國事者。雖自以爲得。而畢竟不免於國敗而身亡。若是者。眞所謂欲巧反拙也。自今隄防漸弛。義理益晦。搢紳之列。只以忨愒恬憘。苟度時日爲事。俗套如此。未知將何所止泊矣。何以則可得一半分矯捄之術乎。昌順曰。人心不古。俗習漸降。良由時勢之使然。而苟究其故。實緣今世無主張世道之人耳。上曰。予觀今世。未見一剛者。予雖無受言之誠。而在位之人。曾無出一言論一事者。其故何歟。昌順曰。此則利害攸關。故勢不得不然。雖今世。豈無素剛之人哉。但隨行逐隊之人。擧皆致位。一有出位敢言。不顧時忌者。則群譏衆排。必使無所容措。其身。畢竟之顚頓狼狽。莫不由於剛之一字。其勢不得不如是耳。然而此係在上之導率。若奬用剛直不撓之士。以爲矯世振俗之要。則自然士皆尙直。人不循俗。可以丕變舊套耳。此特在人主一轉移間事矣。且以肅廟朝言之。四十年間。一進一退。其時人。皆勇於偏論。恥爲隨俗苟合。故雖或陷於罪辟。擧皆視死如歸。少不回撓。此無他。良由聖祖扶植名敎培養氣節之致耳。然而法久不能無弊。末流之蠻觸相爭。戈㦸互尋。勢所固然。理有必至。先大王深軫矯捄之道。設爲蕩平之目。息爭端祛偏黨。昔之傾軋者。自至和同。前之矯激者。變爲雍容。導一世於會極歸極之域。囿群生於無偏無黨之化。而古聖王建中之治。罔俾專美。此蓋出於一時權宜之政。而若論其導率之效。焉可誣哉。上曰。先王朝五十年御極之化。幾乎渾物我齊彼此。政敎之美。功化之盛。求諸千古而罕有。質諸百世而不疑。其政令之因革。規模之宏遠。彷彿三代之損益。則大聖人作爲。尙矣無論。而逮予否德。叨承丕基。所遵守者。先王之法。所模範者。先王之治也。然而試看今日。風習不古。趨尙漸乖。非但黨論之難祛。甚至忠逆之立判。無論東西黑白。其勢之難合。殆如水火氷炭之不侔。而擧皆急於功名。銳於進取。不念先公之義。只憑營私之計。其居家立朝規模。惟以不言二字。橫着肚裏。不分是非。不辨曲直。看作能事。如是而尙何望淬勵名節。奮發事功耶。昌順曰。聖明在上。奸猾自戢。卽今無元惡大憝之竊據權炳者。如欲使砥礪名行。養成氣節。則惟在於激勵人心。不專在於鎭安矣。上曰。鎭安二字。可用於矯激之中。今則矯激之風。絶已久矣。不期鎭安而自成鎭安。其故何歟。雖如此世界。若有慷慨剛直之士。不顧流俗。只視義之所在。則雖碎首天陛。庸何傷乎。昌順曰。人皆以嬰鱗爲懼。雖或有可言之士。惟恐上意之不然。時議之或咈。趑趄逡巡。終不能一言。蓋順旨則安享利祿。忤旨則必遭斥逐。此則不可專責於群下。惟係在上之所使矣。上曰。無得罪於巨室。雖在古訓。今則山林戚里。皆無據權握柄者。則欲言者。何憚而不爲乎。然且不言者。蓋心在乎竊位苟祿。置國事於相忘之地故也。人心若此。世道若此。還顧一世。無一可恃者矣。且觀遠臣。必自近臣始。近者猶然。遠者何論。慨然二字。於今日在廷之臣。誠歇後語耳。此輩之營私蔑公。一至於此。何曾有一半分裨益於國事哉。昌順曰。今日廷臣之不言。聖上之所憂慨。而若自上明示好惡。則雖今之世。豈終無可言之人耶。上曰。旣有臺諫。付之公議。此豈予一人之私自抑揚者乎。此事向與左承旨言之。而不能無慨恨於朝臣者。略此言及。卿亦諒予意否。昌順曰。勅勵之聖敎及此。臣不勝惶愧之至矣。上曰。昨日雷電。誠非細變。而不聞勤攻之語。此亦俗套之使然矣。昌順曰。以臣愚見。亦不勝慨然矣。上命退。諸臣以次退出。
정조 7년
癸卯十月二十一日申時。上御誠正閣。同副承旨入侍時。一直提學鄭志儉。同副承旨林錫喆。假注書朴能源。記注官金健修。記事官尹行任。以次進伏訖。上曰。惠政要覽帖草封入。賤臣承命出封入。上命退。諸臣以次退出。
정조 7년
行都承旨鄭昌順坐。行左承旨徐有防坐。右承旨李得臣坐。左副承旨李邦榮坐直。右副承旨林錫喆坐直。同副承旨安聖彬坐。注書李祖承病一員未差。假注書李翼晉仕朴能源仕直。事變假注書崔雲翰仕。
정조 7년
李邦榮啓曰。諸道査啓之過限不爲擧行處。該房察推事。曾有下敎矣。黃海道鳳山徐一金査啓。八月行關。今過五十日之限。尙不修啓。誠甚未安。該道道臣。推考警責。何如。傳曰。允。
정조 7년
傳于安聖彬曰。諸大臣旣以試牌造朝。嶺東民事有詢問事。入侍事。傳諭。
정조 7년
傳于安聖彬曰。都承旨與在闕有司堂上。入侍。
정조 7년
鄭昌順啓曰。假注書朴能源。身病猝重。勢難察任。今姑改差。何如。傳曰。允。
정조 7년
朴能源改差。代以鄭東觀爲假注書。
정조 7년
傳于李邦榮曰。右副承旨入侍。
정조 7년
傳于林錫喆曰。龍潭縣令未差之代。令該曹口傳各別擇差。
정조 7년
吏曹口傳政事。以沈逵爲龍潭縣令。
정조 7년
以慶尙監司李秉模災結加請狀啓。傳于安聖彬曰。以草記卽爲稟處。
정조 7년
以洪忠監司金文淳災結加請狀啓。傳于李邦榮曰。以草記今日內稟處。
정조 7년
鄭昌順。以吏曹言啓曰。卽接掌樂院牒報。則明日文武科親臨殿試時。協律郞。不可不備。而正李魯春。以謝恩使書狀官赴燕云。今姑改差。其代口傳備擬以入之意。敢啓。傳曰。知道。
정조 7년
吏曹口傳政事。以洪周萬爲掌樂正。
정조 7년
徐有防。以禮曹言啓曰。今十月二十日所下傳敎中。自今日減膳三日事。命下矣。三日之限。止於今日。自明日依例復舊封進之意。分付。何如。傳曰。允。
정조 7년
鄭昌順。以禮曹言啓曰。今日封裹。書狀官當爲看檢。而書狀官李東郁。方在罷職中。合有變通之道。何以爲之。敢稟。傳曰。敍用。仍令該曹口傳付軍職。
정조 7년
兵曹口傳政事。副司果李東郁單付。
정조 7년
鄭昌順。以禮曹言啓曰。御覽方物還下黃細綿紬二疋。極擇改備。其餘物種。一一看品。同爲封裹之意。敢啓。傳曰。知道。
정조 7년
安聖彬。以兵曹言啓曰。前後直赴殿試捧承傳人轎子陪金世完等四十六人。依例許赴於明日式年殿試之意。敢啓。傳曰。知道。
정조 7년
安聖彬。以訓鍊都監言啓曰。本局哨官金東秀。身病甚重。勢難察任。改差。何如。傳曰。允。
정조 7년
安聖彬。以備邊司言啓曰。以慶尙監司李秉模災結加請狀啓。有草記稟處之命矣。卽見其狀本。則備陳該曹俵災太不相當之狀。仍請元劃災六千八百結外。八千三百七十六結五十六負特爲加劃事。令廟堂稟旨。分付矣。嶺南穡事比他道。雖曰稍勝。諸般災傷。比昨年殆無間焉。而今此所請加劃之數。比昨年災摠。所減爲二千八百餘結。其所斟量。未見其過濫。元劃事目災外。八千三百七十六結五十六負。依狀請加給。以爲精細均俵之地。何如。傳曰。允。
정조 7년
義禁府啓目。楚山前府使李基成原情云云。問目內辭緣。專事漫漶。不爲直陳。究厥情狀。尤極痛駭。所當請刑是白乎矣。曾經宣傳官。勿爲請刑。旣有先朝受敎。上裁。何如。判付啓。無論杖之多寡。病之輕重。死傷之數。多至四人。雖欲諉之邂逅。由我之律。渠烏得免乎。況旀詞證如許。道狀在此。在渠道理。固宜從實直告。以聽朝家處分是去乙。觀此其矣爰辭。極口漫漶。惟意周遮。本罪之外。卽此一節。尤極痛駭。土校金遇呂事段。莅任之日。出他不現。爲官長者。無怪其必欲懲治。而旣知其病風體肥之實狀是隱則。曳出曳入之不足。至有批頰擣膝之事。而今以初無是事樣納招。抑何意思是旀。邑儒李恒梧事段。西北儒武之分。雖云不甚分明。旣施七度之棍。更試磨擦之擧者。又何等萬萬乖悖。而磨擦一款。全然牢諱是遣。朴哲金則被棍四度。未幾殞命。謂之濫刑則未可。渠之猛杖則丁寧。金應春則替校治罪。雖已自服。致斃委折。敢稱不知。右項諸條。無非當問之端兺除良。受棍日字。用棍數爻。亦與道啓。多有相左處。此供辭勿施。更爲逐條嚴問口招。捧直招以聞爲良如敎。
정조 7년
癸卯十月二十二日辰時。上御宣政殿。方物看品入侍時。行都承旨鄭昌順。行左承旨徐有防。右承旨李得臣。左副承旨李邦榮。同副承旨林錫喆。假注書李翼晉朴能源。記注官金健修金鳳顯。閣臣徐浩修鄭志儉。以次侍立。上曰。試牌催促。賤臣承命催促。還爲進伏。上命該司官員。捧方物以進。看品訖。下敎曰。方物封裹時都堂進去人員知入。翼晉承命出。未及回奏。上命退。諸臣以次退出。
정조 7년
癸卯十月二十二日辰時。上御宣政殿。禮房承旨。直提學同爲入侍時。直提學鄭志儉。行左承旨徐有防。假注書李翼晉。記注官金健修。記事官尹行任。以次進伏訖。上曰。一直提學今日出直乎。志儉對曰。然矣。上曰。待敎持抄啓文臣試券入來。行任持試券以入。上命志儉有防輪讀。上曰。此乃富弼拜相前事耶。命行任考奏。行任考見後奏曰。此乃拜相前事也。上親考科次訖。命出比較題射石。七言六韻律詩。押別韻開。上曰。不偶然矣。其中善作者。足可爲文任。雖不善作者。皆無一字借述處。不以露拙爲嫌。極可嘉尙也。志儉曰。果然矣。上命退。諸臣以次退出。